b'\n_START_ARTICLE_\nOton Knezovi\xc4\x87\n_START_PARAGRAPH_\nOton (Andrija) Knezovi\xc4\x87 (Crnopod, Ljubu\xc5\xa1ki, 27. sije\xc4\x8dnja 1889. \xe2\x80\x93 Chicago, SAD, 19. listopada 1964.), hrvatski katoli\xc4\x8dki sve\xc4\x87enik, redovnik franjevac, knji\xc5\xbeevni povjesni\xc4\x8dar, publicist i esejist iz Hercegovine,\n_START_SECTION_\n\xc5\xbdivotopis\n_START_PARAGRAPH_\nRodio se u Crnopodu (Cernom). U Ljubu\xc5\xa1kom poha\xc4\x91ao osnovnu \xc5\xa1kolu. Na \xc5\xa0irokom Brijegu i u Zagrebu poha\xc4\x91ao je u gimnaziju. U Mostaru je studirao filozofiju i teologiju. Bio je kapelan kapelan na \xc5\xa0irokom Brijegu (1916. - 1917.), pa je oti\xc5\xa1ao studirati slavistiku i nacionalnu povijest na Filozofskom fakultetu u Zagreb. Doktorirao je filozofiju 1923. godine tezom \xc5\xbdivot i djelo fra Grge Marti\xc4\x87a. U franjevce stupio 1910., a za sve\xc4\x87enika se zaredio 1915. godine. Obna\xc5\xa1ao je slu\xc5\xbebe profesora na \xc5\xa1irokobrije\xc5\xa1koj gimnaziji, kapelana i definitora Provincije. Preveo na hrvatski s francuskoga P. Chaignona Sve\xc4\x87enik na oltaru ili dostojno prikazivanje svete mise s dodatkom obreda tihe mise (Sarajevo 1938.). U Italiji (Grottamare kod Ancone) pri hrvatskom franjeva\xc4\x8dkom sjemeni\xc5\xa1tu predavao na srednjoj \xc5\xa1koli za izbjeglu hrvatsku djecu. Emigrirao u SAD 1950. godine. U Chicagu 1959. objavio englesku vje\xc5\xbebenicu s gramatikom. U Poviesti Hrvata pi\xc5\xa1e opse\xc5\xbeno s hrvatskih dr\xc5\xbeavotvornih polazi\xc5\xa1ta, mjestimice odve\xc4\x87 slobodno, polemizira o prijepornim mjestima. Ozna\xc4\x8dio "srpski ekspanzionizam zaodjenut u jugoslavenstvo" jednim od uzroka Prvoga svjetskoga rata. Ogor\xc4\x8den na raspad hrvatske dr\xc5\xbeave 1945. pa s obzirom na zbivanja 1945., poziva na oru\xc5\xbeanu obnovu NDH pod vodstvom usta\xc5\xa1koga pokreta i A. Paveli\xc4\x87a, precjenjuju\xc4\x87i snagu kri\xc5\xbeara i udio Srba u novoj vlasti. Autor brojnih \xc4\x8dlanaka u razli\xc4\x8ditim novinama i \xc4\x8dasopisima. Umro je u 76. godini \xc5\xbeivota, 54. godini redovni\xc5\xa1tva i 50. godini sve\xc4\x87eni\xc5\xa1tva. Pokopan je u Chicagu na groblju Holy Sepulchre.'